Врз основа на член 21 точка 11 од Статутот на Општина Зрновци ("Службен гласник на Општината Зрновци ", број 05/05),

 Советот на општината Зрновци на седницата одржана на ден 11. 12. .2023 година, донесе:

**П Р А В И Л Н И К**

ЗА УСЛОВИТЕ,КРИТЕРИУМИТЕ И

НАЧИНОТ НА ОСТВАРУВАЊЕ НА ПРАВОТО

НА ЕДНОКРАТНА ПАРИЧНА ПОМОШ

Член 1

Со овој правилник се пропишуват условите, критериумите и начинот на остварување на правото на еднократна парична помош на граѓаните на Oпштина Зрновци .

 Член 2

 Еднократна парична помош се доделува на лице или семејство, кои се нашле во полoжба на социјален ризик, заради претрпена природна непогода или епидемија, подолголекување во здравствена установа или друга социјална криза.

 Приоритет при одобрувањето на еднократна парична помош ќе имаат оние барања кои се поднесуваат за прв пат во текот на Буџетската година, додека во случај еден ист подносител на барање во текот на една Буџетска година да поднесе повеќе од едно барање за одобрување на еднократна парична помош, тогаш истото ќе му биде разгледано и одобрено доколку на предвидената ставка во општинскиот Буџет има доволно средства во текот на последниот месец од Буџетската година, па дури потоа ќе се одобрат поднесените барања.

Член 3

Износот на еднократната парична помош може да изнесува најмногу до **5.000,00 денари**и истиот ќе се утврдува во зависност од реалните потреби на барателот утврдена согласно приложената документација и расположливите средства во општинскиот Буџет.

 Субјектите кои поднесуваат барање за доделување на еднократна парична помош лицата се должни да дадат податоци, односно документи со кои ќе го оправдаат своето барање, кои воедно претставуваат докази за остварување на правата на еднократна парична помош.

Во прилог на барањето должни се да достават:

- Документ за идентификација;

- Фотокопија од трансакциона сметка;

- Потврда за семејно-материјалната состојба;

- Потврда од Агенција за вработување дека барателот е невработено лице како и потврда дека барателот се води во евиденциј кај Центарот за социјални грижи како корисник на правата од социјална заштита.

- Специјалистички упат и наод од лекар-специјалист, како и извештај и историјат на болеста; Потврда од соодветна здравствена установа за подолготрајно континуирано болничко лекување.

 -Извод од матичната книга на умрените во случај на смрт на член на семејството;

 - Доказ за извршени задолжителни здравствени прегледи и контроли на жената за време на бременоста, издаден од соодветна здравствена установа;

- Записник или извештај за предизвикана материјална и нематеријална штета и други последици во случај на елементарна непогода, епидемија или друга социјална криза;

- Друга соодветна документација, во зависност од природата на барањето.

 Член 4

 По исклучок износот за еднократна парична помош Советот може да го измени во зависност од потребата за која се бара помошта како и расположливите средства во Буџетот на Општина Зрновци, а најмногу во висина на една просечна месечна нето плата по работник во Република Северна Македонија исплатена во претходната година.

 Член 5

Одлука за одобрување и износот на еднократната парична помош донесуваСоветотнаОпштина Зрновци.

 Средствата за остварување на правото на еднократна парична помош ќе се обезбедат од Буџетот на Општина Зрновци .

Член 6

 Еднократната парична помош ќе се додели на лица кои имаат реална потреба од тоа, а по следниот приоритет:

* Акутна болест која бара болничко лекување во здравствена установа;
* Несреќни случаипоради претрпена природна непогода или епидемија,или друга социјална криза:
* Одобрување на средства за покривање на трошоците за закоп во случај на смрт на член од семејството;
* Одобрување на средства на лица кои се неспособни за работа и социјално необезбедени во смисла на Законот за социјална заштита, кои не можат да обезбедат средства за својата егзистенција врз основа на други прописи.
* Одобрување на средства на самохрана бремена жена и самохран родител без ников извор на егзистенција.
* Покривање на трошоци во врска со редовното школување на деца кои потекнуваат од семејства –приматели на социјална помош;

Неспособно за работа ќе се смета лице:

* со умерени, тешки и најтешки пречки во интелектуалниот развој и лице со други пречки во развојот, кое заради степенот на попреченоста не може да се стекнува со образование, како и лице кое по развојниот период стекнало телесна попреченост, поради која е неспособно за работа;
* самохрана жена за време на бременоста еден месец пред породувањето и самохран родител до три години возраст на детето;
* дете до навршени 15 години живот или до 26 години живот, ако е на редовно школување
* жена и маж постари од 65 години.

 Неспособноста за работа ја утврдува стручен орган кој врши оцена на специфичните потреби на лицата со пречки во интелектуалниот или физичкиот развој до 26-годишна возраст, под услови и на начин утврдени со посебни прописи, односно стручен орган за оцена на работната способност на Фондот за пензиско и инвалидско осигурување на Македонија за лица постари од 26 години.

 За социјално необезбедено лице, во смисла на овој закон, се смета лице кое нема приходи или чии приходи по сите основи, како приход на целото семејство, се помали од постојаната парична помош утврдена со овој закон. Како приход не се смета паричен надоместок за помош и нега од друго лице, детски додаток и посебен додаток остварен врз основа на други прописи.

 Член 7

 Правото, по исклучок во несреќни случаи, акутна болест која бара болничко лекување и слично може да го користат и државјани на Република Северна Македонија кои немаат постојано живеалиште, како и странци кои немаат постојан престој на живеење во Република Северна Македонија.

Член 8

Доколку не се исполнети условите пропишани со овој Правилник, Советот на Општина Зрновци ќе донесе Одлука со кое се отфрла барањето.

Член 9

Овој Правилник влегува во сила со денот на донесувањето и истиот ќе се објави во "Службен гласник на Општината Зрновци ".

СОВЕТ НА ОПШТИНА ЗРНОВЦИ

 Претседател

 Виктор Анакиев

Br 08-1278/1

 11.12.2023